open-index/open-wikipedia-markdown huggingface dataset:
מטריות שרבורג

**מטריות שרבורג** (בצרפתית: **Les Parapluies de Cherbourg**) הוא סרט מחזמר/אופרה צרפתי בבימויו של ז'אק דמי שיצא בשנת 1964.

כל משפט ומשפט בסרט מולחן ומושר, כמו באופרה. ברוב הסרט הזמרה הוקלטה על ידי זמרים ולא על ידי השחקנים. המוזיקה למחזמר נכתבה על ידי מישל לגרן.

## תקציר העלילה
גברת אמרי ובתה ז'נבייב מוכרות מטריות בבוטיק שלהן בשרבורג. ז'נבייב (קתרין דנב) בת ה-17, מתאהבת בגִי (נינו קסטלנובו, בצרפתית: Guy), מכונאי רכב במוסך. גי גר עם הסנדקית שלו אליז החולה ועם המטפלת המסורה שלה מדלן. ז'נבייב וגי מאוהבים מאוד ואף מתחילים לבנות תוכניות לעתיד שבהם כלולים: חתונה, ילדה שתקרא פרנסואז ותחנת דלק פרטית משלהם שתהיה עסק מצליח. בנובמבר 1957 מקבל גי זימון מהצבא לשרת באלג'יריה, שם מתרחשת מלחמה. במרץ 1958 מגלה ז'נבייב, לאחר ביקור אצל רופא, שהיא בהריון מגי. היא מיואשת מכך שלא קיבלה מכתבים חדשים מגי ובעצת אמה היא נישאת לרולן קסאר, סוחר תכשיטים עשיר.

במרץ 1959 גי חוזר מאלג'יריה ומגלה כי ז'נבייב התחתנה, ונעשה אדם ממורמר. אליז נפטרה לאחר שראתה כי הוא שב. בעזרת הירושה שנותרה לו ממנה הוא קונה תחנת דלק. גי מתחתן עם מדלן, המטפלת של אליז, אשר עזרה לו בתקופה הקשה לאחר שנודעה לו הבשורה אודות אהובתו.

בחג המולד בשנת 1963 עוברת בתחנת הדלק מכונית ובה ז'נבייב עם בתה (שהיא גם בתו של גי). היא נפגשת עם גי ומגלה כי הוא נשוי וכי יש לו ילד. הוא לא מעוניין לדבר עם בתו, פרנסואז, שנותרה במכונית. ניכר כי הוא עדיין אוהב אותה, אך הוא נותר נאמן לבחירתו. כך הם נפרדים. הסרט מסתיים בכך שתוך כדי עזיבתה של ז'נבייב, גי משחק עם בנו, פרנסואה, בשלג. 

הסרט זכה בפסטיבל קאן בפרס הסרט הטוב ביותר (פרס דקל הזהב), והיה מועמד לפרס האוסקר בחמש קטגוריות וביניהן הסרט הזר הטוב ביותר והסיפור והתסריט הטוב ביותר.

## קישורים חיצוניים

* 
* ערן קידר, השליחות הוורודה של ז'אקו מנאנט, אתר האוזן השלישית
* 

קטגוריה:זוכי פרס דקל הזהב
קטגוריה:סרטי 1964
קטגוריה:סרטים מוזיקליים
קטגוריה:סרטים צרפתיים
8 נשים

**8 נשים** (בצרפתית: **Huit Femmes**) הוא סרט מוזיקלי צרפתי, בבימויו של פרנסואה אוזון, שיצא לאקרנים בשנת 2002. אוזון זכה על הסרט בפרס לומייר לבמאי הטוב ביותר.

## תקציר העלילה
הסרט מתקיים באחוזה צרפתית מבודדת בשנות החמישים. המשפחה מתכנסת לכבוד החג ומגלה כי אב המשפחה נרצח. שמונה הנשים שנמצאות בבית חשודות – גבי (קתרין דנב), אשתו; מאמי (דניאל דארייה), חמותו; אוגוסטין (איזבל הופר), אחותה של אשתו; לואיז (עמנואל ביאר), המשרתת; פייארט (פאני ארדן), אחותו; שאנל (פרמין רישאר), המבשלת, או אחת משתי בנותיו סוזאן (וירז'יני לדויין) וקתרין (לודווין סנייה).

הסרט מבוסס על מחזה שכתב רוברט תומאס.

## קישורים חיצוניים
* 

* 

קטגוריה:ערכים שבהם תבנית בריטניקה אינה מתאימה
קטגוריה:סרטי 2002
קטגוריה:סרטי דרמה צרפתיים
קטגוריה:סרטי להט"ב מוזיקליים
קטגוריה:סרטי פרנסואה אוזון
קטגוריה:סרטים מוזיקליים
קטגוריה:סרטים מבוססי מחזות
סל מטבעות

**סל מטבעות** הוא קבוצה של מטבעות, שערכם המשולב משמש למטרות שונות. סל מטבעות מבטא את הקשר או התלות של עסקה, ארגון או משק מסוים בקבוצה של מטבעות זרים. ערך סל המטבעות מחושב כממוצע משוקלל של ערכי המטבעות השונים, כאשר המטבעות הנכללים בסל ומשקלו של כל מטבע נקבעים לפי ההקשר והצורך.

בין השימושים הנפוצים לסל מטבעות:
* בסיס על-פיו קובע הבנק המרכזי את המדיניות המוניטרית במדינה, כפי שהיה בישראל עד שנת 2005.
* בסיס תיאום במדיניות המוניטרית של מספר מדינות, כגון במקרה של יחידת המטבע האירופית ("אקו"), לפני שזו הוחלפה על ידי האירו.
* בסיס לקביעת הסדרי תשלום והצמדה בחוזים מקומיים או בינלאומיים.

## בישראל
### הרכב הסל
ההרכב הראשון של הסל שהיה בשימוש בשנים 1976–1977 והוא הכיל חמישה מטבעות: דולר אמריקני, מארק גרמני, לירה שטרלינג, פרנק צרפתי וגילדן הולנדי. סל זה היה בשימוש עד אוקטובר 1977.

החל מ-1 באוגוסט 1985 סל המטבעות בישראל הורכב מערכם המשוקלל של ארבעה מטבעות אל מול השקל: דולר אמריקני, לירה שטרלינג, ין יפני ואירו (עד תחילת השימוש החשבונאי באירו ב-1999: פרנק צרפתי ומרק גרמני). מטבעות אלו נבחרו בגלל הדומיננטיות שלהם בסחר החוץ של ישראל. מדי שנה בסוף אפריל נקבע מחדש חלקו היחסי של כל מטבע בסל המטבעות על פי חלקו בסחר החוץ של ישראל בשנה שלפני כן ועל פי שערי החליפין אל מול השקל.

בשנת 2006 הרכב סל המטבעות היה: 65.65 אחוזים דולר אמריקני, 22.94 אחוזים אירו, 5.73 אחוזים ין ו-5.68 אחוזים לירה שטרלינג.

### היסטוריה
ב-19 ביולי 1976 הונהג סל מטבעות על פי הרכב היצוא הישראלי באותו הזמן. בעקבות המהפך הכלכלי בוטל סל המטבעות באוקטובר 1977 והונהגה מדיניות של "ניוד מנוהל" שכוונה כלפי הדולר ובפועל תרמה ליצירת ההיפר אינפלציה. כחלק מתוכנית הייצוב הונהג שער חליפין קבוע כלפי הדולר ביולי 1985 וב-1 באוגוסט 1986 הונהג שער חליפין חדש. מאז משתנה סל המטבעות על פי בדיקה של הרכב הייצוא הישראלי הנעשית פעם בשנה.

#### ניהול מדיניות מוניטרית על פי סל המטבעות
בין השנים 1991 ו-2005 נוהלה בישראל מדיניות שער החליפין של "ניוד מנוהל" בה בנק ישראל התיר לערכו של השקל להשתנות בהתאם לכוחות השוק, אך רק בתחומה של רצועת האלכסון - רצועה אלכסונית על פני גרף של ערך השקל במונחי סל המטבעות לאורך זמן. ברגע שערך השקל הגיע אל גבול הרצועה בנק ישראל מתערב בביקוש או בהיצע המטבע הזר או השקל והחזיר את השקל לגבול הרצוי. רצועת האלכסון גדלה במהלך השנים כך שבעוד שבשנים הראשונות התערב בנק ישראל בשער החליפין הרי מ-1997 הוא נמנע מהתערבות בשער. ב-2005 בוטלה רצועת הניוד לאחר שהפכה לחסרת משמעות בשל רוחבה הגדול - 60%.

### ביטול סל המטבעות
ב-16 באפריל 2007 הודיע דובר בנק ישראל כי החל מ-1 במאי 2007 לא יפרסם עוד את שערו של סל המטבעות, הואיל ו"שער סל המטבעות אינו משמש עוד לצורכי מעקב או ניתוח".

## בסין
המטבע של הרפובליקה העממית של סין, הז'נמינבי ("יואן"), מוצמד מאז שנת 2005 לסל מטבעות. הבנק המרכזי של סין פרסם שסל המטבעות כולל את הדולר, האירו, הין היפני והוון הדרום-קוריאני, וכן, במידה מופחתת הלירה שטרלינג, הבאט התאילנדי והרובל הרוסי; עם זאת ההרכב המדויק של סל המטבעות לא פורסם. שער המטבע מוגבל לרצועה צרה של 0.3% מסביב לערכו של הסל.

## קישורים חיצוניים
* הרכב סל המטבעות והשינויים בו מאז 1976, באתר בנק ישראל.
* שער המרה למטבעות השונים בסל

קטגוריה:כלכלה
Staphylococcus

***Staphylococcus*** (**סטפילוקוקוס**, (פ' רפה); ברבים: ***Staphylococci***; ניתן לבטא **סטפילוקוקי** או **סטפילוקוקסי**; בעברית: **סטפילוקוקים**) הוא סוג של חיידקים אמיתיים. הסוג כולל 31 מינים; רובם אינם פתוגניים אך כמה מהם גורמים למספר מחלות נפוצות באדם.

חיידקי *Staphylococcus* הם גרם-חיוביים; צורתם מעוגלת (חיידקי נקד, "קוקיים") או אליפטית במקצת והם מופיעים באשכולות של חיידקים הצמודים זה לזה. חיידקי *Staphylococcus* שוכנים באופן טבעי על גבי העור של בני אדם וכן ברקמות ריריות.

## מינים חשובים
* ***[[Staphylococcus aureus]]*** ("סטפילוקוקוס זהוב") הוא המין הידוע ביותר. חיידק זה מסוגל לזהם פצעים פתוחים ולגרום במקרים קיצוניים לרעלת דם ולנמקים. בנוסף מסוגל החיידק לגרום לקילוף חמור בעור כתגובה לרעלן שהוא מייצר; תופעה זו קרויה לעיתים מחלת ריטר (Ritter). חיידקי ''S. aureus'' העמידים בפני אנטיביוטיקה מהווים בעיה חמורה בבתי חולים.
* ***S. intermedius*** שוכן על גבי עורם של כלבים וחתולים וגורם לעיתים לדלקות בבעלי חיים אלו.
* ***S. epidermidis (=S. albus)*** ו-***S. haemolyticus*** שוכנים על גבי העור של בני אדם. הם בדרך כלל אינם פתוגניים אך עשויים לגרום לדלקות באנשים בעלי כשל חיסוני.

## אבחנה
כל חיידקי *Staphylococcus* הם catalase חיוביים ובכך ניתן להבדיל במעבדה בינם לבין חיידקי ה-*Streptococcus* אשר גם הם חיידקים גראם חיוביים, אך catalse שליליים.
כמו כן, ניתן להבחין בין *S. aureus* לבין 2 המינים הפתוגניים לאדם האחרים של החיידק באמצעות כך שרק *S.aureus* הוא coagulase חיובי, ואילו השניים האחרים, קרי *S. epidermidis* ו-*S. saprophyticus* הם coagulase שליליים.

## קישורים חיצוניים

* 

## הערות שוליים

קטגוריה:חיידקים שתוארו ב-1884
קטגוריה:טקסונים שתוארו בידי פרידריך יוליוס רוזנבך
קטגוריה:Firmicutes
דלברט מאן

**דלברט מאן** (אנגלית: **Delbert Mann**; 30 בינואר 1920 - 11 בנובמבר 2007) היה במאי קולנוע וטלוויזיה אמריקני, זוכה פרס האוסקר על הסרט "מרטי".
## חייו
דלברט מרטין מאן ג'וניור נולד בעיר לורנס שבקנזס. הוא סיים את לימודיו באוניברסיטה על שם קורנליוס ואנדרביט שבנאשוויל, טנסי. הוא נישא לאן קרוליין מאן בשנת 1941, נישואין אשר החזיקו מעמד עד למותה של אן קרוליין, 60 שנה אחר כך (2001). בתום לימודיו התגייס לחיל האוויר האמריקני ושימש כטייס בעת מלחמת העולם השנייה. לאחר מכן למד בחוג הדרמה של אוניברסיטת ייל ובסיום לימודיו עבד כבמאי תיאטרון בדרום קרוליינה.

בסיוע חבר קרוב, שעבד כמפיק ב- NBC, נכנס לעולם הטלוויזיה, כשהוא עובר להתגורר בניו יורק (1941). כך ביים מאן שורה של פרקים של סדרות טלוויזיה במהלך שנות החמישים, בהן "Goodyear Television Playhouse", שם כיכב וולטר מתאו בראשית דרכו. בשנת 1953 ביים מאן סרט טלוויזיה ראשון, בשם "מרטי", אותו גילם רוד סטייגר. מאן, שהחליט שלסרט יש פוטנציאל קולנועי החל לביים את סרט הקולנוע "מרטי", אף על פי שלא היה לו ניסיון קודם בבימוי סרטי קולנוע. את מרטי נבחר לגלם ארנסט בורגניין. העברתו של הסרט לקולנוע הוכיחה את עצמה כנכונה, לאחר שהסרט היה להצלחה קופתית גדולה וזכה בארבעה פרסי אוסקר, כולל לסרט הטוב ביותר, וכמו כן לדלברט מאן על הבימוי. השניים שיתפו פעולה גם ב-1979 בסרט "במערב אין כל חדש".

לאחר מכן עברו עוד שנתיים של עשייה טלוויזיונית בטרם שב לביים סרטי קולנוע. גם סרטיו הבאים עסקו בנושאים רומנטיים, כמו "מסיבת הרווק", "תשוקה בצל האילנות", בו כיכבו סופיה לורן ואנטוני פרקינס. ב-1958 ביים את סרטו הקלאסי "שולחנות נפרדים", בו כיכבו דברה קר וריטה הייוורת', ואשר גרף 7 מועמדויות לפרס האוסקר, כולל לשחקן הראשי - דייוויד ניבן. ב-1960 ביים את הסרט "האופל שבמעלה המדרגות" בהשתתפותם של רוברט פרסטון, דורותי מקגוויר ושירלי נייט. שנה לאחר מכן, ביים את הקומדיה הרומנטית "אהובי חזור אלי", בו כיכבו רוק הדסון, דוריס דיי וטוני רנדל. ב-1962 ביים עם דיי וקרי גרנט את הסרט "מגע של מינק". הוא ביים דרמת מלחמה שעסקה בלחימה על האי איוו ג'ימה במסגרת מלחמת העולם השנייה. החל מסוף שנות השישים מאן ביים כמעט אך ורק סרטי טלוויזיה, שהביאו לו שלוש מועמדויות לפרס אמי. בין השנים 1967 - 1971 כיהן כנשיא איגוד הבמאים האמריקני.

## קישורים חיצוניים

* 
* 

קטגוריה:אמריקאים ילידי קנזס
קטגוריה:במאי קולנוע אמריקאים
קטגוריה:זוכי אוסקר: הבימוי הטוב
קטגוריה:טייסי חילות האוויר של צבא ארצות הברית במלחמת העולם השנייה
קטגוריה:אישים שהונצחו בשדרת הכוכבים של הוליווד: קולנוע
קטגוריה:בוגרי אוניברסיטת ואנדרבילט
קטגוריה:בוגרי בית הספר לדרמה של אוניברסיטת ייל
קטגוריה:אמריקאים שנולדו ב-1920
קטגוריה:אמריקאים שנפטרו ב-2007
קטגוריה:נשיאי גילדת הבמאים של אמריקה
הלאופריניים

**הלאופריניים** (בלטינית: Heleophrynidae) היא משפחה בסדרת חסרי הזנב. משפחה זו מכילה 2 סוגים: הלאופרין (*Heleophryne*) והלאופרין נאטל (*Hadromophryne*) ובהם שבעה מינים. ההלאופריניים חיים בסמוך לנחלים ונהרות שזרימתם מהירה, הנמצאים באזורים הרריים בדרום אפריקה. החיים בסביבה זו גרמו להם לפתח התאמות מורפולוגיות לסביבה הסלעית שבקרבת מקורות המים. גודלם בינוני והם מגיעים לאורך של כ-6 סנטימטרים. 

ההלאופריניים קרובים למשפחת הסוגלוסיים, שנפוצה באיי סיישל, הקרובים לחופי דרום אפריקה.

## מיני המשפחה
*סוג ומין יחיד הלאופרין נאטל (*Hadromophryne natalensis*)
*סוג הלאופרין (*Heleophryne*) 
***Heleophryne hewitti*
***Heleophryne natalensis*
***Heleophryne orientalis*
***Heleophryne purcelli*
***Heleophryne regis*
***Heleophryne rosei*

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1931
קטגוריה:טקסונים שתוארו בידי גלדווין קינגסלי נובל
קטגוריה:ניאובטרכיה
אתרונגאיוס

**אתרונגאיוס** (ביוונית: **Αθρογγαίος**, אַתְּרוֹנְגַיוֹס או אתרו֗נגֶס; המחצית השנייה של המאה ה-1 לפנה"ס) היה רועה יהודי שביקש לעורר מרד כנגד בית הורדוס והרומאים לאחר מותו של המלך הורדוס.

## תופעת המרדנות האידאולוגית
תקופת שלטונו של המלך הורדוס הייתה מלווה בניסיונות מרדנות של קנאים יהודים, וזו התמידה גם לאחר מותו. אותם קנאים, חדורי שנאה כנגד הרומאים ומשתפי הפעולה עימם, מונעים על ידי תוצאות המצב הכלכלי והחברתי הבעייתי, רוויים בפרטנזיות אישיות של שלטון ושררה וחלקם מוטמעים ברעיונות משיחיים-גאולתיים, ביקשו לנצל נסיבות היסטוריות נוחות כדי לממש את תוכניותיהם.

## רקע היסטורי ואידאולוגי
יוסף בן מתתיהו מציין כי "בימים ההם קמו מהומות רבות בקרב הארץ (הקדם-פרובינקיה) והרבה אנשים מצאו שעת-הכשר לעשות מלוכה". היה זה בתחילת שלטונו של ארכלאוס, בנו של הורדוס, כשהקבוצות הקנאיות בקשו לנצל את הנסיבות ההיסטוריות, למרוד ולהפיל את שלטון בית הורדוס.

בציפורי התקומם יהודה בן חזקיה הגלילי ("ראש השודדים" כהגדרת יוסף בן מתתיהו). הלה פרץ למחסן הנשק המלכותי (של ארכלאוס). בעבר הירדן המזרחי התעורר שמעון, אחד מ"עבדי" (סוכני) המלך, בעל חזות חיצונית נאה וחזקה, והכתיר עצמו למלך. הוא נהג באכזריות ובטרור באזור הירדן הדרומי וצפון ים המלח, ובכלל זאת שריפת ארמון המלך ביריחו ובתי מידות של עשירים, מה שמלמד על הרקע החברתי-כלכלי ואף האמוציונאלי של תופעות המרדנות.

## התקוממות אתרונגאיוס
תופעה מרדנית ייחודית התקפלה באישיותו של אתרונגאיוס, רועה בעל נתונים פיזיים חזקים ואומץ לב. השילוב בין דמות עממית, לכאורה גסה, כוח פיזי, חוסן נפשי ושם יווני, מצביע על אידיאליזציה של מיתולוגיות יווניות, כפי שהתגבשו במחשבתו של הכותב, יוסף בן מתתיהו, ואף נפוצו בקרב החברה. 

מאפיין נוסף לאותו מורד, כפי שנמצאנו למדים מאירועים אחרים, היה הממד המשפחתי של הנהגת המרידה. ממד זה הבטיח נאמנות, אמינות ובעיקר סודיות טקטית ומבצעית. ארבעת אחיו, כאלה שדמו לו בתכונותיהם, חיזקו את ידיו.

המרד התארגן כשאתרונגאיוס הפקיד בידי כל אחד מהאחים גדוד לוחמים שמנה חמישים איש. הללו התמנו לשרי צבא ועסקו בשוד ובביזה.

אתרונגאיוס ייחס לעצמו תכונות של מלך, מה שמאפיין לא מעט מרידות אחרות, אף מאוחרות (תקופת המרד הגדול ומרד בר כוכבא). יוסף בן מתתיהו מספר כי מנהיג המרד הניח כתר מלכות על ראשו והתמיד במעשי פשיטה ושוד. האויבים הראשונים שסומנו על ידי האחים היו הרומאים ותומכי הנשיא ארכלאוס, אלא שגם יהודים רבים נטבחו על ידם, כאלה שבידיהם היו חפצי חן ונוי.

בשלב מתקדם של המרד התנפלו האחים בראש כוחותיהם על גדוד רומי בקרבת העיר אמאוס והסבו לו אבדות: הקנטוריון אריאוס וארבעים לוחמים רומיים נפלו בקרב.

אתרונגאיוס ואנשיו הסבו נזקים רבים לתושבים הלניסטיים עד שנלכדו בידי הרומאים והומתו. מנהיג המרד נפל בידי כוחותיו של ארכלאוס, שני אחיו נפלו בידי הרומאים והאח הרביעי הסגיר עצמו לידי ארכלאוס.

התמרדויות שמעון ואתרונגאיוס שימשו סימן ואות להתפרצויות נוספות, חלקן בשל שאיפת שלטון וחלקן אידאולוגיות ומשיחיות. באופן זה החלה להתהוות התשתית להתפרצות המרד הגדול ברומאים של שנת 66.

## הערות שוליים

קטגוריה:יהודי תקופת בית שני
קטגוריה:מורדים
קטגוריה:יהודים ארץ-ישראלים
קטגוריה:יהודי המאה הראשונה לפנה"ס
אמנה (חברה)

**אמנה** הוא מותג אמריקני לייצור מכשירי חשמל ביתיים.

## היסטוריה
אמנה הוקמה על ידי ג'ורג' פורסטנר כחברה בשם **אמנה קירור** ב-1934 באמנה שבמדינת איווה, בארצות הברית. החברה עסקה בתחילה בייצור חדרי קירור מסחריים. ב-1947 החלה החברה לייצר מקפיאים ביתיים וב-1949 מקררים ומקפיאים משולבים בתצורת Side-by-Side. ב-1950 נמכרה החברה למייסדה ומשקיעים נוספים והפכה לחברה בע"מ. החברה התרחבה לתחום המזגנים לפני שנרכשה בשנת 1965 על ידי חברת ריית'יאון. לאחר שפרסי ספנסר, עובד ריית'יאון גילה במקרה את אפקט הבישול על ידי גלי מיקרו, רשמה ריית'יאון פטנט על כך וההצלחה של עקרון הבישול על ידי קרינה אלקטרומגנטית הצליח עד כדי כך שריית'יאון רכשה את אמנה כדי לייצר סדרת תנורי מיקרוגל וכלי מטבח אחרים, לשימוש ביתי. הדגם הראשון נקרא "Radarange".

ב-2002 נרכשה החברה על ידי חברת מאיטג וב-2005 נרכשה מאיטג על ידי תאגיד וירלפול שמייצר מוצרי חשמל תחת שמות מותג רבים. תחת שם המותג של אמנה מוצע כיום מגוון רחב של מוצרי חשמל ביתיים.

## קישורים חיצוניים
* 

קטגוריה:חברות אמריקאיות
כדור 8 קסום

**כדור ה-8 הקסום** (באנגלית: **Magic 8-ball**, לעיתים נקרא **כדור לחיזוי עתידות**) הוא צעצוע פופולרי קלאסי שהומצא ב-1946.
הצעצוע מעוצב ככדור השמיני בביליארד (שצבעו שחור ועליו מסומנת הספרה 8), בגודל כפול מהרגיל, כאשר בצד המנוגד לספרה 8 קיים חלון שקוף פחוס.
הכדור ממולא בנוזל כחול כהה אשר בו צפים 3 איקוסהדרונים שהם גופים הנדסיים משוכללים בני 20 פאות משולשות כל אחת. על הפאות רשומות תשובות שונות לשאלות "כן או לא". 

ניעור של הכדור והפיכתו עם החלון כלפי מעלה, גורמים ל"הטלת" הקוביה בתוכו עד שהיא צפה אל החלון ונצמדת אליו באחת הפאות, דבר הגורם לחשיפת הכיתוב על הכדור. בדרך זו ניתן "לשאול" את הכדור שאלות הנוגעות לעתיד או לקבלת החלטות ולקבל ממנו אחת מ-20 ה"תשובות" האקראיות.

הכדור נחשב לצעצוע קלאסי והוא הוזכר רבות בתרבות הפופולרית האמריקנית, בטלוויזיה הוא הופיע בין השאר בסדרות סיינפלד, אלן, חברים ומשפחת סימפסון, בקולנוע הפציע בצעצוע של סיפור, לרדוף אחרי איימי, קן פארק, הבית עם השעון המסתורי, שהאזאם, הסרט ״גדולה מהחיים״. הוא גם הופיע בספרות (דוגמה מפורסמת לכך מופיעה בספר יומנו של חנון 8: משחקי מזל מאת ג'ף קיני). בנוסף, הכדור הופיע גם בתחום המוזיקה (דוגמה בולטת לכך היא עטיפת הסינגל "Perhaps" של להקת הרוק האמריקאית Guns N' Roses).

## תשובות אפשריות
20 התשובות האפשריות בכדור 8 קסום סטנדרטי:

#It is certain (בוודאי)
#It is decidedly so (בהחלט כן)
#Without a doubt (בלי ספק)
#Yes definitely (כן בהחלט)
#You may rely on it (ניתן לסמוך על זה)
#As I see it, yes (איך שאני רואה זאת, כן)
#Most likely (הכי סביר)
#Outlook good (נראה טוב)
#Yes (כן)
#Signs point to yes (סימנים מצביעים על כן)
#Reply hazy try again (אין תשובה ברורה, נסה שוב)
#Ask again later (שאל שוב מאוחר יותר)
#Better not tell you now (עדיף לא לומר לך עכשיו)
#Cannot predict now (לא יכול לנבא עכשיו)
#Concentrate and ask again (התרכז ושאל שוב)
#Don't count on it (אל תבנה על זה)
#My reply is no (התשובה שלי היא לא)
#My sources say no (מקורותיי אומרים לא)
#Outlook not so good (לא נראה טוב)
#Very doubtful (בספק רב)

עשר מהתשובות חיוביות (●), חמש שליליות (●), וחמש נייטרליות (●).

## קישורים חיצוניים

* 

קטגוריה:צעצועים
קטגוריה:הימורים
8
קטגוריה:ניבוי עתידות
קטגוריה:8 (מספר)
מכתבים לטליה

**מכתבים לטליה** הוא ספר המתעד חליפת מכתבים בענייני אמונה, יהדות ומחשבת ישראל בין דב אינדיג, תלמיד ישיבת ההסדר כרם ביבנה ל'טליה' (שם בדוי), נערה חילונית מקיבוץ בצפון ישראל בשנתיים שלפני מלחמת יום הכיפורים. הספר יצא לאור בשנת 2005 בעריכתו של ד"ר חגי בן ארצי, חברו של דב אינדיג, ובהוצאת "ידיעות ספרים". המכתבים מובאים במלואם ובעריכה מזערית.

## רקע לספר
הנערה המכונה "טליה" התכתבה עם אינדיג במשך למעלה משנתיים עד נפילתו במלחמת יום הכיפורים ב-7 באוקטובר 1973 (י"א בתשרי ה'תשל"ד). בעת חליפת המכתבים היה אינדיג תלמיד בישיבת ההסדר כרם ביבנה בן כעשרים, והנערה תלמידת כיתות י"א וי"ב. חליפת המכתבים החלה לאחר שהנערה חזרה מסמינר של עמותת גשר, שהעלה לה שאלות רבות בנושאי יהדות. אביה הפנה אותה לדב, אותו פגש בשירות מילואים, לאחר שהתרשם מהשכלתו הרחבה ביהדות ובנושאים כללים. אינדיג הוא דמות בולטת גם בספרו של הרב חיים סבתו - "תיאום כוונות".

## תוכן הספר
ההתכתבות עסקה באמונה, השקפה יהודית ואורח החיים הדתי, בעקבות השאלות שהעלתה טליה. לדוגמה: מה הבעיה בחברה מעורבת? כיצד תיאור הבריאה בספר בראשית תואם את תיאורית האבולוציה? כיצד אפשר להאמין באלוהים אחרי השואה? למה הדתיים מונעים מהחילונים תחבורה ציבורית בשבת? למה בני ישיבות ההסדר משרתים רק שנה וחצי בצבא? מהו היחס לתנ"ך ומדרש? מהו היחס לבית המקדש? מה העניין של איסורי שבת שונים?

טליה העלתה שאלות אקטואליות כגון: האם כדאי לוותר על חצי האי סיני תמורת הסכם שלום? האם נהגה ישראל כראוי בכך שסירבה לשחרר מחבלים על מנת להציל את הספורטאים במינכן?

תשובותיו של דב שזרו את מגוון הספרות היהודית החל מהתנ"ך, מדרשי חז"ל וספרי מחשבה כמו ספר הכוזרי וכתבי הרב קוק. התשובות מגלות גם ידע כללי רב, שדב שאב מספרים רבים שקרא.

בן ארצי, שהיה חברו הטוב של אינדיג ולמד עמו בישיבה, הוא אחד משני גיבורי-משנה בסיפור. גיבורת המשנה השנייה היא חברתה של טליה, בת קיבוץ המכונה מיה. חגי, חוזר בתשובה, ייעץ לדב כיצד להשיב לטליה, והצטרף אליו בשתי פגישות שבהן הרצו השניים בפני בני כיתתה של טליה. אחת מהפגישות התקיימה בזמן השירות הצבאי של דב וחנן.

מיה הלכה שני צעדים לפני טליה בדרך לחזרה בתשובה. היא התכתבה עם המדריך חנן פורת (לימים רב וחבר כנסת) (תיעוד התכתבות של חנן פורת עם נערה אחרת מופיע בספר "את אחי / ענת אנוכי מבקש"), שמרה שבת וכשרות, ובסיום השמינית הצטרפה לגרעין נח"ל דתי, בעוד טליה המשיכה עם חבריה החילונים לשנת שירות לפני הצבא בבית שאן.

טליה העידה עד כמה היא נפתחה לעולמות חדשים שלא הכירה. היא עקבה אחרי תהליך החזרה בתשובה של חברתה, החליטה לצום ביום כיפור ואף שקלה לחזור בתשובה. הספר מסתיים במכתבה האחרון של טליה שעליו דב כבר לא הספיק לענות, משאיר סימני שאלה על המשך דרכה של טליה. לאחר תום שנת השירות שלה, חזרה טליה לחייה בקיבוץ החילוני.

חגי בן ארצי הסביר את שהניע אותו להוציא את הספר: "דב הרגיש, שיש כאן משהו בעל ערך, במכתבים הללו. פעם אמר לי: אולי נוציא איזה ספר? ראיתי בזה צוואה אישית שאני ממלאה כעת, אחרי שלושים שנה".

## תגובות על הספר
ד"ר דינה לוין, ראש החוג לספרות במכללת "תלפיות" בירושלים מתארת את כתיבתו של דב: "תשובותיו של דב מצטיינות בעמקות ובאינטליגנציה, בבהירות מחשבה ובניסוח קולח... התנ"ך עבורו הוא ספר חיים אקטואלי ולא רק ספרות עתיקה".

## קישורים חיצוניים

* 
* 
* 
* 
* הרב חיים סבתו מספר על חברו הטוב דב אינדיג ז"ל שנפל במלחמת יום הכיפורים, באתר יוטיוב, 2011

## הערות שוליים

קטגוריה:ספרים בעברית
קטגוריה:ספרי 2005
קטגוריה:צה"ל בתרבות ובאמנות
קטגוריה:הקיבוץ בתרבות ובאמנות: ספרים
קטגוריה:ספרי ידיעות ספרים
קטגוריה:רומן מכתבים
היטל פישר

**היטל פישר** (**Fischer projection**) הוא שיטה לתיאור גרפי של המבנה התלת-ממדי של מולקולות כיראליות, בעיקר פחמימות, בצורה דו-ממדית. היטל פישר נקרא על שם הרמן אמיל פישר שהשתמש בו לראשונה. השימוש בהיטל פישר נפוץ בעיקר בביולוגיה ובכימיה אורגנית.

[שמאל|220px|ממוזער|מבנה תלת-ממדי של מולקולה [טטראהדר|טטראהדרלית ומתחתיה היטל דו-ממדי שלה]]
שמאל|250px|ממוזער|תרגום מבנה תלת-ממדי פשוט להיטל פישר המתאים, שמשורטט מימין למטה
שמאל|100px|היטל פישר של החד-הסוכר D-גלקטוז

בהיטל פישר, הקשרים מיוצגים על ידי קווים ישרים. מולקולה בעלת אטום פחמן אחד מצוירת כצלב אנכי שאטום הפחמן במרכזו. במולקולות בעלות שני אטומי פחמן או יותר, שרשרת הפחמן והאטומים או הקבוצות הפונקציונליות הקיצוניים מיוצגים כקו אנכי, ושאר האטומים או הקבוצות הקשורים לשרשרת רשומים מימין ומשמאל ומחוברים בקווים אופקיים. כל אטום פחמן מיוצג כ"צומת" לאורך שרשרת זו. אטום הפחמן הקרוי C1 נמצא תמיד בראש שרשרת הפחמנים, כלומר הוא הפחמן העליון בציור.

במולקולה בעלת אטום פחמן אחד או שניים, ההיטל מתאר את המולקולה כשהיא מכוונת כך שהקווים האופקיים מייצגים קשרים עם אטומים שבולטים קדימה, כלפי הצופה, ואילו הקווים המאונכים הם קשרים עם אטומים ששקועים אחורה, לתוך הדף (פרט לקשר בין שני אטומי פחמן שנמצא במישור הדף).

במולקולות בעלות יותר משני אטומי פחמן, היטל פישר מייצג את מצב המולקולה כאשר הקשרים בין אטומי הפחמן בשרשרת מכוונים כך שאטומים אלה נמצאים על מעטפת של גליל וכל שאר האטומים המקושרים מכוונים החוצה מהגליל (מצב שאינו בהכרח אפשרי או יציב במציאות). 

השימוש בהיטלי פישר נפוץ בתחום הביוכימיה על מנת להציג חד-סוכרים, אך ניתן להשתמש בהם גם לתיאור חומצות אמינו, ולצורך תיאור מולקולות אורגניות נוספות. בשל העובדה שהיטלי פישר מציגים את הסטריאוכימיה (מבנה תלת-ממדי) של מולקולה, הם שימושיים להבחנה בין שני האננטיומרים של מולקולה כיראלית. אם נחליף שני קשרים שנמצאים מימין ומשמאל לשרשרת הפחמנים זה בזה, נהפוך את המולקולה לאננטיומר שלה.

## ראו גם
* סטריאוכימיה
*הרמן אמיל פישר

## קישורים חיצוניים

* 

* 

* ,ST-1.8: Fischer projections, pp. 1933-1934

קטגוריה:סטריאוכימיה
תערובת רצמית

**תערובת רצמית** (בעברית: **תַּרְצִים**) היא תערובת המכילה כמות שווה של שני האננטיומרים של אותה המולקולה. על אף שתערובת רצמית מורכבת ממולקולות בעלות פעילות אופטית בנפרד, התערובת עצמה חסרת פעילות אופטית. זאת מכיוון שכל אננטיומר בתערובת מבטל את פעילותו האופטית של האננטיומר האחר בדיוק במידה שווה, כך שהסטת האור של כל אחד מהאננטיומרים מבטלת את זו של השני. מקור המושג בלטינית: **רצמוס** פירושו "אשכול ענבים". זאת משום שתערובת רצמית התגלתה לראשונה על ידי המיקרוביולוג הצרפתי לואי פסטר בחומצה טרטרית, שמקורה בענבים. תהליך שבו אננטיומר אחד הופך בהדרגה לשני נקרא **רצמיזציה** (בעברית: **ריצוּם**).

## חישוב עודף אננטיומרי
ניתן לחשב את העודף האננטיומרי על ידי הנוסחא הבאה:
EE=\left|\frac{R-S}{R+S}\right|
כאשר R ו-S הם אחוזי אננטיומרים R ו-S בהתאמה, ו-EE הוא העודף האננטיומרי.
ניתן לראות כי כאשר R=S, העודף האננטיומרי הוא 0, כלומר, התערובת רצמית.

## נקודת היתוך של תערובת רצמית
נקודת ההיתוך של תערובת רצמית נמוכה מזו של כל אחד מהאננטיומרים בנפרד.
תופעה זו נובעת מדרגת הסדר הנמוכה יותר בתערובת.
התערובת הרצמית עשויה להיות נקודה אוטקטית (כלומר הנקודה בעלת טמפרטורת ההיתוך הנמוכה ביותר), אך לא בהכרח. לעיתים קיימות שתי נקודות אוטקטיות, ונקודת ההיתוך של התערובת הרצמית אינה הנמוכה ביותר.

## מאפיינים
כאמור, על אף שלהאננטיומרים המרכיבים את התערובת הרצמית פעילות אופטית, לתערובת עצמה אין כל פעילות כזו והיא אינה מסיטה אור מקוטב. כמו כן, למרות שבמצבם הטהור יש לאננטיומרים המרכיבים את התערובת הרצמית תכונות פיזיקליות זהות, כגון טמפרטורת התכה ורתיחה זהות - לתערובת הרצמית יש לעיתים קרובות תכונות פיזיקליות שונות. גם התכונות התרופתיות של תערובת רצמית עשויות להיות שונות בעליל מאלו של מרכיבי התערובת.

בהיעדר מודעות לעניין, השתמשו בעבר בתערובות כאלו ברפואה ללא ידיעה מי מהאננטיומרים הוא המרפא. לאחר פרשת התלידומיד, תרופה שנראתה בטוחה אך לאחר השימוש בה נולדו תינוקות עם מומים מולדים, התברר כי אחד האננטיומרים היה רעיל והשני - תרופה.

## ראו גם
*סטריאוכימיה
*כיראליות
*אננטיומר

## קישורים חיצוניים
* 

## הערות שוליים

קטגוריה:סטריאוכימיה
ג'קאס

ממוזער|שמאל|200px|הצוות המקורי של "ג'קאס"
**ג'קאס** (באנגלית: **Jackass** - תרגום מילולי: אידיוט/חמור) היא תוכנית אמריקאית, שעלתה לשידור ב-MTV בין השנים 2000–2002, ומאוחר יותר אף הופקו לה שלושה סרטי המשך. התוכנית מכילה בעיקר קטעי וידאו שונים של אנשים המבצעים פעלולים מסוכנים, משימות מגוחכות ומתיחות.

בשנת 2011 הועלה לשידור גרסה ישראלית של התוכנית "4X".
## הצוות של ג'קאס
* ג'וני נוקסוויל (2000 – הווה)
* באם מרג'רה (2000 – הווה)
* ראיין דאן (2000 – 2011) (נהרג בתאונת דרכים ב-20 ביוני 2011)
* פרסטון לייסי (2000 – הווה)
* סטיב-או (2000 – הווה)
* כריס פונטיוס (2000 – הווה)
* ג'ייסון "ויי-מן" אקונה (2000 – הווה)
* דייב אינגלנד (2000 – הווה)
* ארן מקגראהני (2000 – הווה)

## אנשי צוות נוספים
* בראנדון דיקמיליו (2000 – 2006)
* לומיס סתיו (2000 – הווה)
* ברנדון נובאק (2006 – הווה)
* ראאב הימסלף (2000 – 2002)
* מני פואיג (2000 – הווה)
* רייק יון (2000 – הווה)
* סטפני הודג' (2000 – 2002)
* דון ויטו (2006 – 2015) (נפטר מבעיות בריאותיות ב-15 בנובמבר 2015)

## מדיות נוספות בזיכיון
### סדרת סרטים
* ג'קאס: הסרט Jackass: The Movie (2002)
* ג'קאס 2: מספר שתיים Jackass Number Two (2006)
* ג'קאס מציגים: המחווה של מאט הופמן לאיוול קניוול Jackass Presents: Mat Hoffman's Tribute to Evel Knievel (2008)
* ג'קאס 3: ג'קאס 3D Jackass 3D (2010)
* חרא סבא Jackass Presents: Bad Grandpa (2013)
* ג'קאס 4: ג'קאס לנצח Jackass Forever (2022)

## סדרת .5
סדרת סרטים זו יצאה החל מהסרט השני ויש לה אופי דוקומנטרי הכולל: תעוד של תכנון הפעלולים, ניסיונות כושלים, ראיונות עם יוצרי הסרט וחברי הצוות השונים, קטעי וידאו ופעלולים שלא נכנסו לסרטים הרשמיים.

* ג'קאס 2.5 (2007) Jackass 2.5
* ג'קאס 3.5 (2011) Jackass 3.5
* חרא סבא.5 .Bad Grandpa5 (2014)
* ג'קאס 4.5 Jackass 3.5 (2022)
בינואר 2026 דווח שסרט חדש בסדרת ג'קאס עתיד לצאת לאקרנים בבתי הקולנוע ב-26 ביוני 2026 באמצעות חברת סרטי פרמאונט. הידיעה על הסרט החדש אושרה לאחר שג'וני נוקסוויל פרסם הודעה ברשתות החברתיות בשיתוף עם חברת ההפקה גורילה פליקס.

### משחק וידאו
משחק וידאו של ג'קאס בשם "Jackass: The Game" יצא בשנת 2007 לקונסולת הפלייסטישן 2 וזכה להצלחה רבה בקרב המעריצים וגיימרים על המשחקיות ועל כך שהמשחק הוא בדיוק כמו הסדרה ואפילו מופרע יותר.

## קישורים חיצוניים

* 

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:MTV: תוכניות וסדרות
קטגוריה:סדרות קומדיה אמריקאיות
קטגוריה:מחלוקות בטלוויזיה בארצות הברית
קטגוריה:תוכניות טלוויזיה אמריקאיות שעלו לשידור בשנות ה-2000
צבי גליל

**צבי גליל** (נולד ב-26 ביוני 1947) הוא פרופסור ישראלי למדעי המחשב, הנשיא השביעי של אוניברסיטת תל אביב וחבר האקדמיה האמריקאית לאמנויות ולמדעים. כיהן כדיקן הפקולטה להנדסה ומדע יישומי באוניברסיטת קולומביה.

## ביוגרפיה

צבי גליל נולד בתל אביב ב-1947, בן לבוטנאי יעקב גליל, שהיה לימים אחד ממייסדי אוניברסיטת תל אביב.

בשנים 1967–1970 למד לתואר ראשון במתמטיקה באוניברסיטת תל אביב, וסיים לימודיו בהצטיינות יתרה. בשנת 1971 קיבל תואר שני במתמטיקה מאותו מוסד, אף הוא בהצטיינות יתרה. בשנת 1975 סיים לימודי דוקטורט במדעי המחשב באוניברסיטת קורנל, בהנחייתו של ג'ון הופקרופט. את הפוסט-דוקטורט עשה במרכז המחקר תומאס ג'יי ווטסון של חברת IBM ביורקטאון הייטס.

בשנים 1976–1995 עבד כחוקר במחלקה למדעי המחשב באוניברסיטת תל אביב וב-1981 מונה לפרופסור מן המניין. בשנת 1982 החל לכהן במקביל כפרופסור במחלקה למדעי המחשב באוניברסיטת קולומביה, ניו יורק. בנוסף היה בשנים 1983–1986 יו"ר האגודה הבינלאומית למדעי המחשב התאורטיים. ב-1989 מונה לראש המחלקה למדעי המחשב באוניברסיטת קולומביה ובשנת 1995 החל לכהן כדקאן הפקולטה להנדסה ומדע יישומי באוניברסיטה זו.

בשנת 1995 נבחר לעמית ACM.

כיהן כעורך הראשי של שני כתבי עת מדעיים, Journal of Algorithms ו-SIAM Journal of Computing.

ביוני 2007 החל לכהן כנשיאה השביעי של אוניברסיטת תל אביב. ביוני 2009 אולץ להתפטר מהתפקיד, בתום תקופת כהונה קצרה יחסית של שנתיים בלבד, עקב חילוקי דעות עם הוועד המנהל של האוניברסיטה.
מבקר המדינה החליט לבדוק את נסיבות סיום הכהונה, ופרסם את מסקנותיו במסגרת דוח שנתי 61ב לשנת 2010.

מאפריל 2010 ועד יוני 2019 כיהן כדיקאן הקולג' למחשבים של המכון הטכנולוגי של ג'ורג'יה. שם היה אחראי לפיתוחה של תוכנית לימודי תואר שני מקוונת.

נשוי לפרופסור בלה גליל, ביולוגית ימית במכון לחקר הימים והאגמים בחיפה, ולהם בן. במאי 2022 תרמו הזוג גליל סכום של מיליון וחצי דולר למוזיאון הטבע ע"ש שטיינהרדט באוניברסיטת תל אביב.

בשנת 2022 תרמו פרופ' **צבי גליל** ורעייתו פרופ' בלה גליל סכום של מיליון דולר וחצי למוזיאון הטבע ע"ש שטיינהרדט באוניברסיטת תל אביב.

## קישורים חיצוניים

* צבי גליל, באתר אוניברסיטת קולומביה
* 
* 
* 

## הערות שוליים

קטגוריה:מדעני מחשב ישראלים
קטגוריה:סגל אוניברסיטת תל אביב: מתמטיקה ומדעי המחשב
קטגוריה:נשיאי אוניברסיטת תל אביב
קטגוריה:סגל אוניברסיטת קולומביה
קטגוריה:ישראלים חברי האקדמיה האמריקאית לאמנויות ולמדעים
קטגוריה:חברי האקדמיה הלאומית להנדסה של ארצות הברית
קטגוריה:עמיתי ACM
קטגוריה:סגל המכון הטכנולוגי של ג'ורג'יה
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת קורנל
קטגוריה:ישראלים שנולדו ב-1947
היטל ניומן

[שמאל|ממוזער|100px|[מולקולה|מולקולת בוטאן מוצגת על ידי היטל ניומן]]

**היטל ניומן** (**Newman**) הוא צורת רישום של מבנה מולקולה תלת-ממדית המאפשר תיאור של הקונפורמציה שלה. ברישום זה מוצג קשר בין שני אטומי פחמן על ציר הניצב לדף. הפחמן הקדמי מיוצג כנקודה והאחורי כמעגל. שני הפחמנים מצויים בהכלאת sp<sup>3</sup>, כלומר קשר אחד קושר ביניהם, ושלושה קשרים נוספים מיוצגים על ידי קווים היוצאים מהפחמנים.

היטל ניומן משמש ברישום בעיקר בתיאור סטריאוכימיה של אלקאנים. בעזרת היטל ניומן ניתן להבדיל בקלות בין קונפורמציית זיגזג (staggered conformation), בה נמצאים המתמירים על הפחמנים השונים בזווית של 60° זה מזה (כמו במולקולת הבוטאן בתרשים למעלה), לקונפורמציה סכוכה (eclipsed conformation), בה נמצאים המתמירים בדיוק זה מול זה (כמו במולקולת האתנול המוצגת למטה).

דרכים נוספות לתיאור מולקולות הן: היטל פישר, היטל הוורת' והיטל נטה.

היטל ניומן נקרא על שם מלווין ספנסר ניומן, אשר המציא אותו ב-1952.

[מרכז|ממוזער|350px|המרת [מבנה לואיס (משמאל) של אתנול להיטל ניומן (מימין)]]

## קישורים חיצוניים

קטגוריה:סטריאוכימיה
אקסטרפולציה

**אֶקְסְטְרַפּוֹלַצְיָה** (בעברית: **חִיּוּץ**) היא שיטה להעריך בקירוב נתונים לא ידועים על סמך נתונים ידועים.

## במתמטיקה

בתחום האנליזה הנומרית, אקסטרפולציה הוא שמו של התהליך המתאר יצירת נקודות חדשות מחוץ לתחום סופי של נתונים ידועים. התהליך דומה לאינטרפולציה, שזהו התהליך ליצירת נקודות בתוך התחום הנתון, אולם הוודאות והדיוק של האקסטרפולציה חלשים יותר מאלה של האינטרפולציה. כמו כן באקסטרפולציה עצמה, ככל שהנקודה החדשה רחוקה מתחום המדידה, כן פוחתת ודאותה.

אחת הדרכים הבסיסיות לביצוע אקסטרפולציה היא יצירת פונקציה על מסד הנתונים הקיימים והצבה של ערכים מחוץ לתחום בפונקציה שהתקבלה.

### אקסטרפולציה ליניארית
אקסטרפולציה ליניארית נעשית על ידי לקיחת הערכים האחרונים בתחום, יצירת ישר העובר ביניהם והמשכתו אל מחוץ לתחום. שיטה זו יעילה בעיקר למקרים שהגרף של הנתונים קרוב לקו ישר, והמרחק של הערכים החדשים מהנתונים הוא קטן.

ניתן לשפר את הדיוק של האקסטרפולציה על ידי חישוב השיפוע הממוצע בין הערכים הנתונים, או בין חלק מסוים של ערכים נתונים.

### אקסטרפולציה באמצעות פולינום
בהינתן אוסף נקודות  (x_k,y_k),k=1\ldots n  קיים פולינום אחד ויחיד ממעלה שאינה עולה על \ n-1  אשר עובר דרך כל הנקודות הנתונות, וכל שנותר הוא לחשב אותו.

#### צורת לגראנז'
דרך אחת לחשב את הפולינום היא באמצעות השיטה שמכונה "הפולינום בצורת לגראנז'": עבור אוסף הנקודות, הפולינום בצורת לגראנז' המתאים הוא:

 p(x) = \sum_{j=1}^{n} y_j \prod_{k=1;k \neq j}^{n} \frac{x-x_k}{x_j-x_k} 

קל לראות כי לכל \ q \neq j  מתקיים \ P_j(x_q) = 0  וכן: \ P_j(x_j) = y_j . לכן ברור כי:  \forall k: P(x_k) = y_k , כלומר הפולינום שהוגדר בצורת לגראנז' אכן עובר דרך הנקודות הנתונות.
#### צורת ניוטון
דרך נוספת לחשב את הפולינום היא באמצעות צורת ניוטון. לשיטה זו יתרונות על פני השיטה הקודמת בכך שהיא דורשת פחות פעולות חישוב, וקל להוסיף לפולינום הקיים נקודות נוספות, בעוד שבשיטת לגראנז' יש לחשב הכול מחדש.

צורת ניוטון מחושבת כך:

\ p(x) = \sum_{i=1}^{n} [x_1,x_2,\dots,x_i]\prod_{k=1}^{i-1}\left(x-x_k\right) 

כאשר הביטוי  [x_1,x_2,\dots,x_i] נקרא "הפרש מחולק", והוא מוגדר בצורה הרקורסיבית הבאה:

 \ [x_k]=y_k 

 [x_1,x_2,\dots,x_k]=\frac{[x_2,\dots,x_k]-[x_1,x_2,\dots,x_{k-1}]}{x_k-x_1} 

שיטה זו מניבה אותו הפולינום שהניבה שיטת לגראנז', אך השימוש בה יעיל יותר; כדי להוסיף נקודה נוספת לאקסטרפולציה די לחשב את האיבר החדש שמוסיפים לסכום, ואין צורך לחשב את הסכום כולו מחדש.

## במדעים המדויקים
במדעים המדויקים כמו אסטרונומיה, קוסמולוגיה ופיזיקה, משתמשים לרוב באקסטרפולציה לשם הכללת נתונים נצפים לטווח זמן גדול יותר או למרחבים יותר גדולים. לדוגמה:

ההנחה בפיזיקה היא שחוקי הכבידה מתקיימים לא רק במקומות בו צפו בהם אלא גם בכל מקום שהוא ביקום.

ההנחה בקוסמולוגיה היא שאם התפשטות היקום כרגע היא בקצב מסוים ניתן לחשב אחורה בעזרת אקסטרפולציה את גיל היקום, ואת התחלתו מנקודה בודדת בתהליך המכונה המפץ הגדול.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אנליזה נומרית
קטגוריה:אינטרפולציה
קטגוריה:השיטה המדעית
פוטנציאל לנארד-ג'ונס

**פוטנציאל לנארד-ג'ונס** הוא ביטוי המתאר את האינטראקציה בין אטומים או מולקולות נייטרלים בסריג. אטומים ומולקולות נייטרליים נתונים לשני כוחות בגבולות של מרחקים גדולים ומרחקים קצרים: כוח ואן דר ואלס מושך במרחקים ארוכים וכוח דוחה שנובע מחפיפה בין האורביטלים של האלקטרונים באטומים עקב עקרון האיסור של פאולי.

**פוטנציאל לנארד-ג'ונס** (שנקרא גם "L-J Potential" או "פוטנציאל 6-12") הוא מודל מתמטי פשוט המתאר את ההתנהגות הפיזיקלית הנ"ל. הוא הוצע ב-1931 בידי ג'ון לנארד-ג'ונס מאוניברסיטת בריסטול.

[ממוזער|320px|פוטנציאל של [דימר ארגון]]
פוטנציאל זה הוא מהצורה

: 
V(r) = 4\varepsilon \left[ \left(\frac{\sigma}{r}\right)^{12} - \left(\frac{\sigma}{r}\right)^{6} \right]


כאשר \epsilon הוא חוזק הפוטנציאל (עומק בור הפוטנציאל) ו-\sigma הוא קוטר הספרה הקשיחה של החלקיקים (עבור מרחק הקטן או שווה לרדיוס הספרה מתנהג החלקיק כמו גוף צפיד מוצק). פרמטרים אלה ניתן למצוא על ידי ניסויים ומדידות כדי לשחזר תוצאות ניסיוניות או להסיקם באמצעות חשבונות המערבים כימיה קוונטית.

האיבר

\left(\frac{1}{r}\right)^{12}
 מתאר את הדחייה ואילו האיבר

\left(\frac{1}{r}\right)^{6}
 מתאר משיכה.

הפונקציה של הכוח הוא מינוס הגרדיאנט של הפוטנציאל לעיל:

: 

פוטנציאל לנארד-ג'ונס (פוטנציאל L-J) הוא קירוב. לצורה בה הוא בחר לתאר את הדחייה אין שום הצדקה תאורטית; הכוח הדוחה צריך להיות תלוי מעריכית במרחק, אבל איבר הדחייה של פוטנציאל L-J הוא יותר נוח בשל הקלות והיעילות שבחישוב r12 כריבוע של r6. הכוח המושך, לעומת זאת, נגזר מכוח לונדון (פיזור) והאינטראקציה בין מומנטים חשמליים רגעיים בין החלקיקים. פוטנציאל L-J הוא קרוב די טוב בגלל פשטותו ומשמש לעיתים תכופות כדי לתאר את התכונות של גזים, וכדי למדל את אינטראקציות הפיזור והחפיפה בדגמים מולקולריים. הוא די מדויק עבור גזים אצילים והוא קרוב טוב במרחקים גדולים וקצרים עבור אטומים נייטרלים ומולקולות נייטרליות. בגרף לעיל מוצג פוטנציאל L-J עבור דימר ארגון וכן הסטייה שלו (עקב הקרוב הלא מדויק של הכוח הדוחה) מהפוטנציאל שנמדד ניסיונית.

שיטות יותר עדכניות, כגון משוואת סטוקמייר (Walter H. Stockmayer) ומשוואת multi מתארות את האינטראקציות הבין-מולקולריות בדיוק רב יותר. שיטות כימיה קוונטית, כגון תורת ההפרעות של מולר-פלסט (Møller-Plesset perturbation theory), צברים מצומדים או full configuration interaction מפיקות תוצאות עוד יותר מדויקות, אבל דורשות חישובים הרבה יותר כבדים.

## לקריאה נוספת

* Lennard-Jones, J. E. Cohesion. *Proceedings of the Physical Society* **1931**, *43*, 461-482.


## קישורים חיצוניים

קטגוריה:פיזיקה של חומר מעובה
קטגוריה:קשרים כימיים
קטגוריה:כימיה תאורטית
פליקס מוטל

**פליקס יוזף פון מוטל** (גרמנית: **Felix Josef von Mottl**; 24 באוגוסט 1856 - 2 ביולי 1911) היה מנצח ומלחין אוסטרי.

## ביוגרפיה
פליקס מוטל נולד סמוך לווינה וטיפח קריירה מוצלחת בקונסרבטוריון הווינאי. הוא עשה לו שם כמנצח מחונן למוזיקה של וגנר ובשנת 1886 עמד בראש הצגת "טריסטן ואיזולדה" בפסטיבל ביירוית. בין השנים 1881 ל-1903 היה מנצח האופרה של קרלסרוהה ופעילותו שם פרסמה את שמו ברבים, בעיקר הודות להפקת יצירותיהם של וגנר ושל ברליוז. בשנים הבאות ביקר בלונדון ובניו יורק, שם היה מנצח אורח במטרופוליטן אופרה בשנת 1903. בשנת 1904 התמנה למנהל האקדמיה למוזיקה בברלין. 

פליקס מוטל נפטר ב-2 ביולי 1911, 11 ימים לאחר שלקה בהתקף לב בשעה שניצח על הצגה של "טריסטן". המנצח יוזף קיילברת התמוטט בדיוק באותו מקום, בשעת ניצוח על אותה אופרה עצמה, ומת בשנת 1968. 

מוטל נחשב לאחד המנצחים המבריקים ביותר בתקופתו. הוא חיבר כמה אופרות, שהמצליחה ביותר בהן הייתה "אגנס ברנהאואר" (ויימאר 1881), ומספר רב של שירים וקטעי מוזיקה אחרים.

## קישורים חיצוניים

* 

קטגוריה:מנצחים אוסטרים
קטגוריה:מלחינים אוסטרים

קטגוריה:מנצחים שנפטרו על הבמה
קטגוריה:אוסטרים שנולדו ב-1856
קטגוריה:אוסטרים שנפטרו ב-1911
יוזף קיילברת

**יוזף קיילברת** (גרמנית: **Joseph Keilberth**; 19 באפריל 1908 – 20 ביולי 1968) היה מנצח גרמני.

## קריירה
את הקריירה שלו החל בתיאטרון הממלכתי בעיר הולדתו, קרלסרוהה. בשנת 1940 היה למנהל הפילהרמונית הגרמנית של פראג. סמוך לסיום מלחמת העולם השנייה התמנה למנצח הראשי של התזמורת הסקסונית הממלכתית של דרזדן. בשנת 1949 היה למנצח הראשי של התזמורת הסימפונית של במברג, שהורכבה בעיקר מגרמנים שגורשו מצ'כוסלובקיה שלאחר המלחמה, לפי צו של הנשיא בנש. 

קיילברת מת לאחר שהתמוטט בשעת ניצוח על האופרה "טריסטן ואיזולדה" של וגנר, בדיוק באותו מקום כמו פליקס מוטל, שאותו דבר עצמו קרה לו בשנת 1911.

קיילברת מת במינכן ב-1968.

## קישורים חיצוניים

קטגוריה:מנצחים גרמנים
קטגוריה:מנצחים שנפטרו על הבמה
קטגוריה:גרמנים שנולדו ב-1908
קטגוריה:גרמנים שנפטרו ב-1968
לוסט הורייזון (להקה)

**לוסט הורייזון** (אנגלית: **Lost Horizon**, "אופק אבוד") היא להקת פאוור מטאל שהוקמה ב-1990 בגוטנבורג, שוודיה תחת השם Highlander. הלהקה הייתה פעילה בין השנים 1990–1994 לפני שהופסקה הפעילות בה. היא חזרה לפעילות בסוף שנות התשעים, אך שינתה את שמה ל- Lost Horizon.

## היסטוריה
הלהקה הוקמה בשנת 1990, על ידי שלושת חבריה המקוריים שנותרו בלהקה עד היום: ווג'אק ליסיצקי (במקור מפולין) הגיטריסט, מרטין פורנגן שפעל כבסיסט וכריסטיאן ניקוויסט שהיה למתופף הלהקה.

הלהקה פעלה תחת השם Highlander (כינוי הניתן לתושבי האזור ההררי של סקוטלנד ובנוסף שם של סדרת סרטים וטלוויזיה). בתחילת שנות התשעים התפרקה הלהקה, ובשנת 1998 הוקמה מחדש וחבריה שינו את שמה ללוסט הורייזון.

הלהקה הוציאה את אלבומה הראשון 'Awakening The World' בשנת 2001. האלבום זכה לביקורות משבחות, וגם אלבומה המלא השני 'A Flame To The Ground Beneath', שיצא בשנת 2003, זכה לתשבחות רבות.
מאז הלהקה ממעטת להופיע וליצור חומר חדש. בתחילה הופצו שמועות על פירוקה של הלהקה, אך הן הופרכו לאחר שחבריה טענו שהם מאטים מעט את הקצב שבו הלהקה מתקדמת, היות שהלהקה מחפשת סולן חדש, לאחר שהסולן המקורי (שהיה חבר בלהקה עוד מהקמתה בשנת 1998), דניאל היימן, עזב אותה.

## אפיוני הלהקה
### אפיונים מוזיקליים
הלהקה נחשבת ללהקה מלודית מאוד. האלמנטים המלודיים של הפאוור מטאל ניכרים בשירה, ויש דגש על עבודת קלידים משולבת עם נגינת הגיטרה. הסולן האחרון (בינתיים) של הלהקה, דניאל היימן, שר בקול גבוה ומלודי.

### פילוסופיה
חברי הלהקה פרסמו לא פעם את אמונתם הפילוסופית, שדוגלת בכוחו של הרצון החופשי ועזרה לאלה שחיים בספק ובפחד. הם נוהגים לכתוב רבות על אמונתם בשירי הלהקה.
חברי הלהקה העניקו לעצמם כינויים שלפיהם משקפים את דעותיהם, ידיעתם ואמונתם הפילוסופית: ווג'אק ליסיצקי כונה Transcendental Protagonist, מרטין פורנגן מכנה עצמו Cosmic Antagonist, כריסטיאן ניקוויסט מכונה Preternatural Transmogrifier והקלידן אטילה פובליק מכנה עצמו Perspicacious Protector.
חברי הלהקה נוהגים להופיע כאשר הם לבושים בבגדים ארכאיים, יחד עם סימנים וקווים שמצוירים לאורך גופם ועל פניהם.

## חברי הלהקה
* Transcendental Protagonist (ווג'אק ליסיצקי) - גיטרה
* Cosmic Antagonist (מרטין פורנגן) - באס
* Preternatural Transmogrifier (כריסטיאן ניקוויסט) - תופים
* Perspicacious Protector (אטילה פובליק) - קלידים

## חברים לשעבר
* Etherial Mangnanimus (דניאל היימן) - סולן
* Equilibrian Epicurius (פרדריק אולסן) - גיטרה לתקופה קצרה

## דיסקוגרפיה
* 2001: *Awakening the World*
* 2003: *A Flame to the Ground Beneath*

## קישורים חיצוניים
* 

קטגוריה:להקות פאוור מטאל
קטגוריה:להקות שוודיות
קריסטיאנסנד

**קריסטיאנסנד** (בנורווגית: **Kristiansand**) היא עיר נמל ובירת חבל מערב אגדר בנורווגיה. העיר מדורגת כחמישית בגודלה במדינה: אוכלוסייתה 115,569 תושבים, נכון לינואר 2023. 

## היסטוריה
את העיר הקים כריסטיאן הרביעי, מלך דנמרק בשנת 1641 כעיירת מסחר. היא נועדה להיות מרכז כלכלי שיתמוך בנוכחות הצבאית ובמאמצי בניית הביצורים באזור. הביצורים נועדו להגן על המעבר הימי במצר סקאגרק שבין האוקיינוס האטלנטי הצפוני והים הבלטי, ומכאן גם חשיבותו האסטרטגית.

חשיבות אסטרטגית זו הוכרה גם בזמן מלחמת העולם השנייה. לאחר שכבשה גרמניה הנאצית את דנמרק ונורווגיה, ביקשה גרמניה להקשות על מעבר אוניות בעלות הברית במצר, וכן לחסום עורק ימי חשוב לברית המועצות. כיוון שכך, התקינה ארבעה תותחים כבדים (380 מ"מ) בכל אחד משני צדי המצר, שנועדו ליירוט אוניות, וכיסו טווח של 55 ק"מ מכל קו חוף.

כיום מהווה העיר מרכז נופש קיצי עבור הנורווגים, ותיירים זרים עוברים בה בדרכם לערים הגדולות בנורווגיה, כשהם מגיעים למדינה במעבורות מדנמרק.

מרכז העיר נקרא "קוואדרטורן" (Kvadraturen) על שם הרשת המרובעת של רחובות מקבילים החוצים את מרכז העיר לאורכו ולרוחבו. אתרים מרכזיים בעלי עניין בעיר הם מבצר כריסטיאנהולם שנבנה בין 1662 ל-1672, הקתדרלה של קריסטיאנסנד, שנבנתה ב-1884 בסגנון נאו-גותי והיא הכנסייה הגדולה בנורווגיה ורובע פוסביין, על בתי העץ המסורתיים והציוריים של רובע העיר הישנה.


מבצר קריסטיאנסנד.jpg|מבצר העיר בן כ-200 שנה.
קריסטיאנסנד.jpg|מראה העיר מהמבצר. ניתן להבחין שהשער נקרא על שם פרדריק, נסיך דנמרק (התואר. אין מדובר בנסיך הנוכחי של ) מכיוון שהמבצר נבנה בתקופה שבה דנמרק ונורווגיה היו ממלכה אחת.
קריסטיאנסנד2.jpg|תמונה נוספת של העיר מהמבצר. ניתן לראות ברקע תותחים עתיקים אשר שימשו את המבצר


## קישורים חיצוניים

*  

* קריסטיאנסנד באתר נורווגיה
* 

קטגוריה:נורווגיה: ערים
קטגוריה:נורווגיה: ערי חוף
קטגוריה:נורווגיה: ערי נמל
קטגוריה:אגדר: ערים
קטגוריה:יישובים שהוקמו ב-1641
קטגוריה:הים הצפוני: ערי נמל
שרלוטה קנובלוך

**שָׁרְלוֹטֶה קְנוֹבְּלוֹךְ** (בגרמנית: **Charlotte Knobloch**; נולדה ב-29 באוקטובר 1932 כ**שָׂרְלוֹטֶה נוֹיִלַנְד**) היא מנהיגת ציבור יהודייה-גרמנית. היא הייתה נשיאת המועצה המרכזית של יהודי גרמניה בשנים 2010–2006; סגנית-נשיא הקונגרס היהודי האירופאי מאז 2003; וסגנית-נשיא הקונגרס היהודי העולמי מאז 2005. קנובלוך הייתה ממנהיגי הקהילה היהודית של מינכן במשך שנים רבות, וכן שימשה כנשיאת הקהילה היהודית של מינכן ובוואריה עילית משנת 1985.

מלבד זאת, חברה קנובלוך בארגון הנשים הציוני הבינלאומי (ויצו) ובהתאחדות הנשים היהודיות של גרמניה (Jüdischer Frauenbund).

## ביוגרפיה
שרלוטה קנובלוך נולדה במינכן למשפחת עורכי דין יהודית אמידה. אביה, פְרִיץ נוֹיְלָנד, היה עורך דין ידוע במינכן וחבר בפרלמנט הבווארי, ואילו אמה, מרגרטה הייתה נוצרייה במקורה אך התגיירה בעקבות נישואיה לנוילנד. הוריה התגרשו בשנת 1936, בהיותה בת ארבע. לאחר הגירושים, גדלה קנובלוך אצל סבתה אלברטינה נוילנד.

קנובלוך היא ניצולת שואה: לאחר עליית הנאצים לשלטון, גורשה סבתה, אלברטינה, ביולי 1942 למחנה הריכוז טרזיינשטט. היא מתה שם בינואר 1944. בקיץ 1942 לקחה עוזרת הבית של הדוד של קנובלוך, קרסנטיה הומל, את קנובלוך לבית הוריה בחווה בפרנקוניה והצהירה עליה כבתה מחוץ לנישואים. על פועלה זכתה הומל להכרה כחסידת אומות העולם ב-2017.

בתום המלחמה, באביב 1945, חזרה עם אביה ששרד את השואה למינכן, ובשנת 1951 התחתנה עם שמואל קנובלוך, ניצול שואה מגטו קרקוב. בתחילה חשבו השניים על הגירה לארצות הברית, אך לידת ילדיהם הביאה לירידת התוכנית מהפרק. לזוג נולדו בן ושתי בנות.
בשנת 1985 מונתה לנשיאת הקהילה היהודית של מינכן ובוואריה עילית.

אחד מהישגיה הגדולים קודם למינויה לנשיאת מועצת יהודי גרמניה הוא חנוכת המרכז היהודי (Jüdisches Zentrum) במינכן, שהתלוותה לפתיחת בית כנסת ומוזיאון המוקדש ליהדות. קנובלוך זכתה באזרחות כבוד של העיר מינכן בשנת 2005. היא נתמנתה לנשיאת המועצה המרכזית של יהודי גרמניה עם פטירתו של קודמה בתפקיד, פאול שפיגל. בתפקידה זה פעלה בין השאר נגד האנטישמיות שהתחזקה במזרח אירופה. בקונגרס היהודי העולמי פעלה למען קידום קהילות היהודים דוברות הגרמנית וחיבור ביניהן לבין קהילות יהודיות בארצות אחרות.

## פרסים והוקרה
* דוקטור לשם כבוד מאוניברסיטת תל אביב, 2009
* עיטור על שירות יוצא דופן מטעם פרס אוברמאייר להיסטוריה יהודית-גרמנית, 2014
* דוקטור לשם כבוד מאוניברסיטת הבונדסווהר מינכן, 2022

## קישורים חיצוניים

* 
* 

## הערות שוליים

קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:מקבלי תואר דוקטור לשם כבוד
קטגוריה:יהודיות גרמניות
קטגוריה:מינכן: אישים
קטגוריה:יהודים בשואה: גרמניה
קטגוריה:גרמניות שנולדו ב-1932
קטגוריה:גרמנים שנולדו ב-1932
47 (מספר)

ממוזער|120x120 פיקסלים|בית מספר 47
**47** (במילים בלשון זכר: **ארבעים ושבעה**; בלשון נקבה: **ארבעים ושבע**) הוא המספר הטבעי הבא אחרי 46 ולפני 48.

## במתמטיקה
47 הוא מספר ראשוני וגם ראשוני בטוח וראשוני סופר-סינגולרי. המספר 47 הוא גם מספר לוקאס, מספר קית', מספר ת'ביט ומספר קרול. 

## במדע
* 47 הוא המספר האטומי של היסוד הכימי, כסף.

## בתחומים אחרים
* 47 הוא קידומת החיוג הבינלאומי של נורווגיה.

## קישורים חיצוניים

קטגוריה:מספרים טבעיים
קרפדה זהובה

**קרפדה זהובה** (שם מדעי: *Bufo periglenes*) היא מין נכחד של קרפדה קטנה שצבעו כתום-בהיר אשר חיה באזור קוסטה ריקה ביערות גשם טרופיים גבוהים המכוסים דרך קבע בעננים. 

הקרפדה התגלתה לראשונה על ידי ההרפטולוג ג'ון סווג' ולא נצפתה מאז שנת 1989, כך שארגון IUCN הכריז עליה כמין נכחד. היכחדותו של המין היא ביסוס להדלדלות אוכלוסיית הדו-חיים, והיא מיוחסת לשינויי האקלים ולהתחממות העולמית.

## ביולוגיה
הקרפדה הזהובה הייתה אחד מ-250 המינים בסוג קרפדה במשפחת הקרפדיים. היא חיה בצפון קוסטה ריקה על פני שטח של 10 קילומטרים רבועים. אורכם של זכרים בוגרים מגיע ל-5 סנטימטרים בלבד. בניגוד ליתר הקרפדות, עורם בהיר ובוהק. הנקבות מעט גדולות יותר, וצבען נע בין ירוק-זית לבין שחור. על עורן נקודות אדומות המוקפות בקו צהוב.

פרטים מעטים ידועים על התנהגותן של הקרפדות הזהובות. הסברה היא שהן חיו מתחת לאדמה, שכן הן לא נצפו במשך מרבית השנה. עם זאת, במהלך עונת הייחום, שמשכה היה שבועות ספורים, היה ניתן למצוא אותן בקלות. במהלך מספר שבועות בזמן חודש אפריל, לאחר סיום העונה החמה, הזכרים התקבצו בקבוצות ליד שלוליות והמתינו לנקבות. פעולת ההזדווגות ארכה כשבוע. הזכרים נאבקו אחד בשני בהילחמם על הנקבות. לאחר תקופת זו הקרפדות חזרו למחילותיהן. הביצים הוטלו במאגרי מים עונתיים. בממוצע, הטילה הנקבה 228 ביצים בשנה Jacobson, S. K. and J.J. Vandenberg. 1991. "Reproductive ecology of the endangered golden toad (Bufo periglenes)." Journal of Herpetology 25(3):321-327. cited in Neville. . לאחר חודשיים בקעו הראשנים מהביצים .

ב-1987 התמזל מזלה של האקולוגית והרפטולוגית האמריקאית, מרת'ה קראמפ, לצפות בנוהגי ההזדווגות של הקרפדות הזהובות. היא תיארה את המראה כמחזה מדהים. היא מנתה 133 קרפדות שמזדווגות על יד מקווה מים קטן מאוד. 133 קרפדות אלו הביאו להטלתן של 43,500 ביצים לטענתה, שמתוכם שרדו 29 ראשנים בלבד. קראמפ הסבירה ששיעור ההישרדות הקטן נבע מהתייבשות מקווי המים בגלל תופעת האל ניניו.

## היסטוריה
[שמאל|ממוזער|250px|[יער גשם טרופי|יער הגשם מכוסה העננים בקוסטה ריקה שהיה, ככל הנראה, המקום היחיד שבו חיה הקרפדה הזהובה.]]
הקרפדות נתגלו לראשונה ב-1966. במשך 17 השנים הבאות נצפו מעל 1,500 פרטים. רק 10–11 נצפו ב-1988, ומאז ה-15 במאי 1989, עת צפתה קראמפ בזכר בוגר, לא נצפה אף פרט. בתקופה שבין גילויה להיכחדותה היא הוצגה בהבלטה בכרזות שפרסמו את המגוון הביולוגי בקוסטה ריקה.

בשנת 1994, חמש שנים לאחר התצפית האחרונה, החוקרים קיוו כי הקרפדה הזהובה ממשיכה לחיות מתחת לאדמה, ושזו הסיבה היחידה לכך שהיא לא נצפית במשך זמן כה רב. בשנת 2004 הכריז ארגון ה-IUCN על המין כמין נכחד, בעקבות הערכה של סווג', אותו החוקר שגילה את הקרפדות הזהובות כ-38 שנים קודם לכן. הכרזת הארגון התבססה על היעדר תצפיות מאז שנת 1989, וזאת לאחר חיפוש קדחתני שנחל כישלון.

בין ההשערות להיכחדותן של הקרפדות הזהובות הועלו תופעת ההתחממות הגלובלית ותופעת אל ניניו. ארגון ה-IUCN הציע הסברים אפשריים נוספים, בהם תחום התפוצה המצומצם מאוד, מחלת הכיטרידיומיקוסיס (מחלה קשה שפוגעת בדו חיים) וזיהום אוויר. החוקרת ג'ניפר נוויל ציינה נימוקים נוספים, כגון קרינת על סגול מוגברת, פטריות, טפילים ורמות pH נמוכות שהובילו להיכחדותן של הקרפדות הזהובות.

## קישורים חיצוניים

## הערות שוליים

קטגוריה:טקסונים שתוארו בידי ג'ון מאתרס סאבאג'
זהובה
קטגוריה:דו-חיים שנכחדו
קטגוריה:בעלי חיים שהוכחדו בידי האדם
קטגוריה:בעלי חיים שתוארו ב-1966
גראנטראק

**גראנטראק** (באנגלית: **Gruntruck** - "משאית הנחירות") היא להקת גראנג' מסיאטל, וושינגטון. 
הלהקה נוסדה בשנת 1989 על ידי בן מק'מילאן וסקוט מק'קולום, שניהם חברים לשעבר בלהקת סקין יארד, אליהם הצטרפו לאחר מכן טום נימייר וטים פול. 

סגנון הלהקה היה גראנג', אך הם התמקדו בצד היותר כבד ומטאלי של הסגנון.
הלהקה זכתה לתשומת לב כאשר היא חברה לעמיתתם המצליחה לז'אנר אליס אין צ'יינס, לסיבוב הופעות בסתיו 1992. הלהקות התחבבו מאוד אחת על השנייה וחברי אליס אין צ'יינס גילו כלפיהם חיבה רבה. 

למרות הכול הלהקה זכתה להצלחה מסחרית מצומצמת בלבד, וכאשר הפופולריות של ז'אנר הגראנג' דעכה באמצע שנות התשעים, הלהקה דעכה יחד איתו. הלהקה התפרקה ב-1993, שבה לפעילות ב-1996, והתפרקה שוב ב-2002. ב-2017 חזרה הלהקה לפעילות בפעם השלישית.

## אלבומים
* Inside Yours - 1990
* Push - 1992
* Shot - 1996
* Gruntruck - 2017

## חברי הלהקה
### חברי ההרכב
* טום נימייר - גיטרה (1989–2002, 2017–כיום)
*טים פול - בס (1989–1993, 1997–2002, 2017–כיום)
*נורמן סקוט - תופים (1989–1993, 1997–2002, 2017–כיום)
### חברי הרכב לשעבר
*בן מק'מילאן - שירה, גיטרה (1989–2002, נפטר)
* אלכס סיבאל - בס (1993–1996)
* ג'ון סידר - תופים (1993–1996)
* סקוט מק'קולום - תופים (1989–1993)

## קישורים חיצוניים

קטגוריה:להקות גראנג' אמריקאיות
קטגוריה:להקות רוק אמריקאיות
קטגוריה:להקות שהוקמו בשנת 1989
הפיבי הקדוש

**הפּיבי הקדוש** (The Holy Piby) - תנ"ך האדם השחור - הוא אחד מספרי הבסיס של תנועת הראסטפארי. את הספר חיבר רוברט רוג'רס מאנגווילה בשנים 1913 – 1917 ועם השנים חוברו גרסאות שונות על ידי אנשי דת שונים ברחבי העולם.

לג'מייקה הגיע הפיבי הקדוש על ידי הזוג גאריסון וגודרידג' שהגיעו מדרום אפריקה. בשנת 1925 הקימו הזוג כנסייה אפרו-איטלקית. הם נתקלו בהתנגדויות מצד כנסיות אדוקות יותר לנצרות באי וברחו למזרח ג'מייקה למחוז סנט תומאס. שם בעצם הוקמה תנועת הראסטאפרי בג'מייקה ושם גם החלו בקריאת הפיבי הקדוש - הוא הגרסה הקרובה ביותר לתנ"ך הראשון, שעל פי האמונה הראסטאפרית נכתב באמהרית, שהייתה השפה הראשונה בה דיבר האדם. קריאת התנ"ך באמהרית הייתה אסורה אז בג'מייקה. גודרידג' וגאריסון טענו שאנשי הדת הנוצריים הראשונים הסתירו את האמת כשכתבו שאלוהים והנביאים הראשונים בתנ"ך היו לבנים, כאשר בעצם היו שחורים.

## תוכן הספר
בפרקי הפיבי הקדוש ישנו פרק הנקרא "מפת החיים של האדם השחור", שמתאר את גורל חייו הקשה אך בהחלט מפואר של האדם השחור מבריאתו ועד לסופו ומעבר לכך.

## קישורים חיצוניים
*הטקסט המלא 

קטגוריה:ראסטפארי